**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱԿԱԿՈՌՈՒՊՑԻՈՆ ՌԱԶՄԱՎԱՐՈՒԹՅՈՒՆԸ ԵՎ ԴՐԱ ԻՐԱԿԱՆԱՑՄԱՆ 2019-2022 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳԻՐԸ ՀԱՍՏԱՏԵԼՈՒ ՄԱՍԻՆ», «ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՀՈԿՏԵՄԲԵՐԻ 3-Ի N 1332-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՈՒՄՆԵՐԻ ՆԱԽԱԳԾԵՐԻ**

1. **Իրավական ակտի ընդունման անհրաժեշտությունը**

«Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատելու մասին», «Հայաuտանի Հանրապետության կառավարության 2019 թվականի հոկտեմբերի 3-ի N 1332-Ն որոշումն ուժը կորցրած ճանաչելու մասին» Կառավարության որոշումների նախագծերի (այսուհետ՝ Նախագծեր) ընդունման անհրաժեշտությունը բխում է Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշման (այսուհետ նաև՝ Հակակոռուպցիոն ռազմավարություն) հավելված N1-ի 131-րդ, 132-րդ և 137-րդ կետերից, ինչպես նաև Տնտեսական համագործակցության և զարգացման կազմակերպության Արևելյան Եվրոպայի և Կենտրոնական Ասիայի երկրների հակակոռուպցիոն ցանցի Ստամբուլյան հակակոռուպցիոն գործողությունների ծրագրի շրջանակներում և ՄԱԿ-ի «Կոռուպցիայի դեմ» կոնվենցիային համապատասխանությունը ապահովելու նպատակով ստանձնած միջազգային պարտավորություններից:

**1.1 Կապը ռազմավարական փաստաթղթերի հետ.** Հայաստանի Հանրապետության կառավարության 2021-2026 թվականների ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր:

**2. Ընթացիկ իրավիճակը և խնդիրները**

1. Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշման (այսուհետ նաև՝ Հակակոռուպցիոն ռազմավարություն) հավելված N1-ի 131-րդ կետի համաձայն՝ Հակակոռուպցիոն ռազմավարության և ոլորտային ծրագրերի իրականացման արդյունավետությունն ապահովվելու է մոնիթորինգի ու գնահատման արդյունավետ համակարգի ներդրմամբ: Համաձայն 132-րդ կետի՝ Հայաստանի Հանրապետության կառավարությունը կարևորում է հակակոռուպցիոն ռազմավարության իրականացման հրապարակային, թափանցիկ, նորարար և հասարակության ակտիվ մասնակցության վրա հիմնված մոնիթորինգի ու գնահատման համակարգի ներդրումը:

Մոնիթորինգի և գնահատման շրջանակներում պարզ է դարձել, որ Հակակոռուպցիոն ռազմավարության 133-140-րդ կետերով ընթացակարգը հնարավորություն է տալիս Հակակոռուպցիոն ռազմավարության մոնիթորինգը և գնահատումն իրականացնել կատարողականի հիման վրա՝ ընթացքի մասին համառոտ տեղեկությունների ստացման և դրանց վերլուծման միջոցով: Մինչդեռ, պատասխանատու մարմինների կողմից միայն ընթացքի մասին համառոտ տեղեկությունների ներկայացումը Հայաստանի Հանրապետության արդարադատության նախարարություն (այսուհետ նաև՝ Նախարարություն) հնարավորություն չի տալիս պարզելու կատարված գործողությունների փաստացի համապատասխանությունը ռազմավարությամբ ամրագրված նպատակին, պարզելու միջանկյալ մակարդակում գրանցված արդյունքները, վեր հանելու թերությունները, խնդիրները, կարգավորման բացերը: Գնահատման իրականացման շրջանակներում խնդիրներ է առաջացնում գնահատման չափանիշների բացակայությունը։ Նման պայմաններում նախատեսված ընթացակարգը Նախարարությանը հնարավորություն չի տալիս իրականացնելու Հակակոռուպցիոն ռազմավարության իրականացման որակական մոնիթորինգ և գնահատում:

Բացի այդ, Ռազմավարության իրականացման համար պատասխանատու մարմինների կողմից տրված հաշվետվությունները ամփոփելու, վերլուծելու, մոնիթորինգ և գնահատում իրականացնելու համար Հակակոռուպցիոն ռազմավարությամբ Արդարադատության նախարարությանը տրված է ընդամենը **2-օրյա** ժամկետ, ինչը ողջամիտ ժամկետ չէ նշված աշխատանքների իրականացման, խնդիրների և բացերի հայտնաբերման, ինչպես նաև մոնիթորինգի և գնահատման գործընթացին քաղաքացիական հասարակության ներգրավումն ապահովելու համար: Նշված սեղմ ժամկետը նաև հնարավորություն չի տալիս քաղաքացիական հասարակությանը մինչև Նախարարության կողմից մոնիթորինգի և գնահատման հաշվետվություն կազմելը իրականացնելու Հակակոռուպցիոն ռազմավարության այլընտրանքային մոնիթորինգ և գնահատում, կազմելու այլընտրանքային զեկույցներ և մասնակցային մոնիթորինգի շրջանակներում դրանք ներկայացնելու Արդարադատության նախարարությանը:

Հատկանշական է, որ մոնիթորինգի և գնահատման արդյունավետ և ճկուն կառուցակարգի երաշխավորման անհրաժեշտությունը կարևորում են նաև միջազգային կազմակերպությունները:

Այսպես, **Տնտեսական համագործակցության և զարգացման կազմակերպության (ՏՀԶԿ) Արևելյան Եվրոպայի և Կենտրոնական Ասիայի երկրների հակակոռուպցիոն ցանցի Ստամբուլյան հակակոռուպցիոն գործողությունների ծրագրի (2014-2018թթ.) մոնիթորինգի 4-րդ փուլի 2018 թվականի** զեկույցով[[1]](#footnote-2) արձանագրվել էր, որ Հայաստանում 2018 թվականի դրությամբ հակակոռուպցիոն ռազմավարության մոնիթորինգի և գնահատման կառուցակարգերը ճկուն չէին, մոնիթորինգի (վերստուգիչ) ցուցիչները սահմանված չէին, ապահովված չէր քաղաքացիական հասարակության մասնակցությունը մոնիթորինգի և գնահատման իրականացմանը՝ ինչից ելնելով առաջարկվել էր ներդնել մոնիթորինգի և գնահատման ճկուն և մասնակցային կառուցակարգեր: Հաշվի առնելով վերոնշյալը` 2019-2022 թվականների Հակակոռուպցիոն ռազմավարությամբ սահմանվել են մոնիթորինգի ու գնահատման կառուցակարգեր, մոնիթորինգի ցուցիչներ։ Այնուամենայնիվ, ինչպես արդեն նշվեց, դեռևս առկա են խնդիրներ քաղաքացիական հասարակության գործուն մասնակցության ապահովման, մոնիթորինգի (վերստուգիչ) ցուցիչների հստակության, միջանկյալ մակարդակում արդյունքային մոնիթորինգի ապահովման առնչությամբ։

**ՏՀԶԿ Արևելյան Եվրոպայի և Կենտրոնական Ասիայի երկրների հակակոռուպցիոն ցանցի Ստամբուլյան հակակոռուպցիոն գործողությունների ծրագրի գնահատման 5-րդ պիլոտային փուլի 2021 թվականի** (այսուհետ նաև՝ ՏՀԶԿ-ի 2021 թվականի գնահատում) զեկույցի նախագծիշրջանակներում ևս անդրադարձ է կատարվել Հակակոռուպցիոն ռազմավարության մոնիթորինգին և գնահատմանը՝ ընդգծելով միջանկյալ մակարդակում մոնիթորինգի իրականացման անհրաժեշտությունը՝ կատարվող գործողությունների արդյունքը պարզելու նպատակով, և միջանկյալ մակարդակում մոնիթորինգի իրականացման համար Հակակոռուպցիոն ռազմավարության միջոցառումների յուրաքանչյուր բաժնի համար արդյունքային ցուցիչներ սահմանելու անհրաժեշտությունը: ՏՀԶԿ-ի կողմից միաժամանակ որպես խնդիր է նշվել այն, որ մոնիթորինգի իրականացման շրջանակներում չեն օգտագործվում էլեկտրոնային գործիքներ:

**ՄԱԿ-ի «Հակակոռուպցիոն ազգային ռազմավարություններ. զարգացման և կիրարկման գործնական ուղեցույցով»**[[2]](#footnote-3) կարևորվում է մոնիթորինգի և գնահատման արդյունավետ մեխանիզմների կիրառումը՝ որպես հակակոռուպցիոն ռազմավարության արդունավետ իրականացման գրավական: Համաձայն նշված ուղեցույցի՝ մոնիթորինգը և գնահատումը հնարավորություն են տալիս պարզել առաջընթացը, բացահայտել առկա բացերը և մարտահրավերները, դրանց լուծման մեխանիզմներ մշակել: Բացի այդ, նշվում է, որ մոնիթորինգի գործընթացին պետք է մասնակցեն մոնիթորինգ իրականացնող մարմինը, շահագրգիռ/պատասխանատու մարմինները և քաղաքացիական հասարակությունը: Մոնիթորինգի և գնահատման շրջանակներում կարևորվում է նաև կատարված միջոցառումների ազդեցության գնահատումը, խնդիրների և բացերի վերհանումը, լուծման ուղիների շտկումը:

2013 թվականին ՄԱԿ-ի Թմրամիջոցների և հանցավորության դեմ պայքարի գրասենյակի (ՄԱԿԹՀՊԳ/UNODC) և ՄԱԿ-ի Զարգացման ծրագրի (ՄԱԶԾ/UNDP) հրավերով ու Մալայզիայի Կառավարության հետ համագործակցությամբ տեղի է ունեցել ներկայացուցչական կազմով միջազգային քննարկում, որին մասնակցել են հակակոռուպցիոն պետական մարմինների բարձրաստիճան ներկայացուցիչները, ամբողջ աշխարհի հակակոռուպցիոն ոլորտի փորձագետները (այդ թվում՝ ՄԱԶԾ, ՄԱԿԹՀՊԳ, Համաշխարհային բանկի, ԱԶԲ/ՏՀԶԿ Ասիայի և Խաղաղօվկիանոսյան տարածաշրջանի հակակոռուպցիոն նախաձեռնության, Թրանսփարենսի Ինթերնեշնլի և U4 հակակոռուպցիոն ռեսուրս կենտրոնի ներկայացուցիչները): Նշված քննարկման արդյունքում ընդունվել է **«Հակակոռուպցիոն ռազմավարության վերաբերյալ Կուալա Լումպուրի հայտարարությունը»**[[3]](#footnote-4)**, որով** ևս կարևորվում է հակակոռուպցիոն մոնիթորինգի և գնահատման համակարգի արդյունավետության ապահովումը՝ ի թիվս այլնի նախատեսելով հստակ և թիրախային ցուցիչներ[[4]](#footnote-5)։

Արդյունավետ և մասնակցային մոնիթորինգի և գնահատման ապահովումը կարևորվում է նաև **Հակակոռուպցիոն տարածաշրջանային նախաձեռնության «Հակակոռուպցիոն ազգային ռազմավարությունների և գործողությունների ծրագրերի իրականացման մոնիթորինգի և գնահատման մեթոդաբանություն» ուղեցույցով**[[5]](#footnote-6) (այսուհետ՝ Ուղեցույց)): Ուղեցույցում նաև նկարագրվում է մոնիթորինգ և գնահատում իրականացնելու գործողությունների շրջանակը՝ նշելով, որ մոնիթորինգի մարմինները նախևառաջ պետք է հավաքագրեն մանրամասն տեղեկություններ ռազմավարության իրականացման համար պատասխանատու մարմիններից՝ ստանալով նաև վերջիններիս առաջընթացը և ինքնագնահատումն իրենց կատարած աշխատանքների վերաբերյալ: Հաջորդ քայլին, ըստ Ուղեցույցի, մոնիթորինգ իրականացող մարմինները պետք է համագործակցեն քաղաքացիական հասարակության հետ՝ աշխատանքների կատարման վերաբերյալ այլընտրանքային դիրքորոշում ստանալու նպատակով: Մոնիթորինգի և գնահատման զեկույցը պետք է պարունակի ոչ միայն քանակական տեղեկություններ կատարված գործողությունների վերաբերյալ, այլև որակական տեղեկատվություն կատարված գործողությունների վերաբերյալ, կատարված աշխատանքների և ակնկալվող արդյունքի/վերստուգիչ ցուցիչի համեմատություն և համապատասխանության հարցի պարզում՝ միաժամանակ նշելով կատարման կարգավիճակը[[6]](#footnote-7):

**ՄԱԿ-ի զարգացման ծրագրի (UNDP) «Հակակոռուպցիոն ռազմավարություններ. հասկանանք՝ ինչն է աշխատում և ինչը՝ ոչ, ինչու՞» խորագրով զեկույցում**[[7]](#footnote-8) նշվում է, որ մոնիթորինգի և գնահատման արդյունավետ կառուցակարգերի բացակայությունը նվազեցնում է հակակոռուպցիոն ռազմավարության արդյունավետությունը: Զեկույցում ընդգծվում է, որ մոնիթորինգի և գնահատման կարևորագույն գործողությունը այնպիսի տեղեկատվության հավաքագրումն է, որը հնարավորություն կտա գնահատել ոչ միայն ընթացքը, այլև կատարված աշխատանքների արդյունավետությունը և համապատասխանությունը ռազմավարությամբ սահմանված ակնկալիքին` առաջընթացի արձանագրումը պարզելու նպատակով[[8]](#footnote-9):

**U4** **հակակոռուպցիոն ռեսուրս կենտրոնի**՝ Միշելինի միջազգային գիտահետահետազոտական ինստիտուտի՝ «**Ինչպես իրականացնել հակակոռուպցիոն մոնիթորինգ և գնահատում. ուղեցույց պետական մարմինների, դոնոր կազմակերպությունների և գնահատողների համար»[[9]](#footnote-10) զեկույցում** նշվում է, որ մոնիթորինգ և գնահատում իրականացնելիս առաջնային է պատասխանատու մարմիններից բազմակողմանի տեղեկատվության հավաքագրումը, որից հետո պետք է գնահատել՝ արդյոք կատարված աշխատանքները և դրանց արդյունքը լուծում են հակակոռուպցիոն քաղաքական փաստաթղթով վեր հանված խնդիրները: Ըստ զեկույցի՝ նշված մոտեցումը նաև հնարավորություն կտա բացահայտելու բացերը և գտնելու խնդիրների լուծման առավել արդյունավետ մեխանիզմներ:

**Համաշխարհային բանկի «Հակակոռուպցիոն գործողությունների ծրագրի մոնիթորինգը և գնահատումը»** խորագրով զեկույցում[[10]](#footnote-11) ևս կարևորվում է Հակակոռուպցիոն գործողությունների ծրագրի մոնիթորինգի և գնահատման կառուցակարգերի արդյունավետության երաշխավորումը՝ սահմանելով կատարողականի գնահատման ցուցիչները և ընթացակարգը, ապահովելով մոնիթորինգի և գնահատման գործընթացում հասարակության մասնակցության արդյունավետությունը։

Հաշվի առնելով միջազգային վարկանիշային գնահատականները՝ ուսումնասիրվել են մոնիթորինգի և գնահատման լավագույն և հաջողված մեթոդաբանություն և ընթացակարգեր ունեցող պետությունների փորձը.

**Վրաստան[[11]](#footnote-12)**

Հակակոռուպցիոն ռազմավարության մոնիթորինգի և գնահատման ընթացակարգը սահմանված է Վրաստանի 2019-2020 թվականների հակակոռուպցիոն ռազմավարությամբ, համաձայն որի՝ առաջընթացի մոնիթորինգի գործընթացը բարելավելու և արդյունքների հասնելու համար մշակվել է Հակակոռուպցիոն գործողությունների ծրագրի առաջընթացի և մոնիթորինգի հիմք, որը տրամադրում է հիմնական տվյալներ, արդյունքներ և յուրաքանչյուր առաջնահերթության յուրաքանչյուր գործողության համար նախատեսված հստակ ժամկետներ: Հաշվետվությունն իրականացվում է պատասխանատու գերատեսչությունների կողմից՝ առաջընթացի և մոնիթորինգի հաշվետվության միջոցով, որն առաջին փուլում կազմվում է հենց պատասխանատու գերատեսչությունների կողմից, որոնք գնահատում են և՛ ձեռքբերված առաջընթացը, և՛ յուրաքանչյուր միջոցառման համար առկա մարտահրավերները: Պատասխանատու մարմինների տրամադրած հաշվետվությունները մշակվում, վերլուծվում և ամփոփվում են Հակակոռուպցիոն խորհրդի քարտուղարության կողմից: Երկրորդ փուլում հաշվետվությունների հիման վրա պատրաստված զեկույցի նախագիծը տրամադրվում է Հակակոռուպցիոն խորհրդում ներկայացված հասարակական կազմակերպություններին, որոնք գնահատում են յուրաքանչյուր միջոցառման առաջընթացը: Մոնիթորինգի վերջնական արդյունքները մշակվում և վարկանիշը/կարգավիճակը գնահատվում են Հակակոռուպցիոն խորհրդի քարտուղարության կողմից: Մոնիթորինգի և գնահատման շրջանակի արդյունքները այնուհետև ներկայացվում են Հակակոռուպցիոն խորհրդին: Միջազգային կազմակերպությունների փորձի հիման վրա Մոնիթորինգի և գնահատման շրջանակներում միջոցառումների իրականացումը գնահատվում է Հակակոռուպցիոն խորհրդի քարտուղարության կողմից հետևյալ չորս վարկանիշային ցուցիչներով.

* Ամբողջությամբ իրականացված (Գործողությունների ծրագրով նախատեսված գործողությունն ամբողջությամբ կատարվել են).
* Հիմնականում իրականացված (Գործողությունների ծրագրով նախատեսված գործողությունների կեսից ավելին ամբողջությամբ իրականացվել է, և մնացել է իրականացնել միայն մի փոքր մասը).
* Մասամբ իրականացված (Գործողությունների ծրագրով նախատեսված գործողությունների կեսից պակասը կատարվել է, և դրանց մեծ մասը դեռ չի կատարվել)
* Չիրականացված (Գործողությունների ծրագրում նախատեսված գործողությունը չի իրականացվել)

Բացի այդ, գնահատման շրջանակներում չափվում է նաև յուրաքանչյուր միջոցառման իրականացման գործընթացը, որի շրջանակներում պարզվում է արդյոք միջոցառման կատարման գործընթացը ընթացքի մեջ է, կասեցված է կամ դադարեցված։

Հակակոռուպցիոն խորհրդի քարտուղարության կողմից տարեկան կտրվածքով մշակվում է գնահատման զեկույցը: Մոնիթորինգի զեկույցը արտացոլում է հաշվետու ժամանակահատվածում Գործողությունների ծրագրում և Հակակոռուպցիոն ռազմավարության մեջ նշված գործողություններն ու խնդիրները իրականացնելու գործում պատասխանատու մարմնի կողմից գրանցված առաջընթացը: Մոնիթորինգի զեկույցը հիմնված է պատասխանատու գերատեսչությունների կողմից Հակակոռուպցիոն խորհրդի քարտուղարությանը տրամադրված առաջընթացի վրա՝ կատարված միջոցառումների, ինչպես նաև առկա ռիսկերի և մարտահրավերների վերաբերյալ առաջընթացի և մոնիթորինգի շրջանակի միջոցով: Մինչդեռ գնահատման զեկույցը մոնիթորինգի զեկուցի հիման վրա գնահատում է կատարման որակը՝ միաժամանակ վեր հանելով խնդիրները և բացերը:

Գնահատման զեկույցը ներկայացվում է Հակակոռուպցիոն խորհրդի հաստատմանը: Այնուհետև մոնիթորինգի և գնահատման զեկույցները ներկայացվում են Վրաստանի Կառավարությանը:

**Մալայզիա**

Մալայզիայում հակակոռուպցիոն մոնիթորինգի և գնահատման ընթացակարգը և հիմնական ցուցիչները սահմանված են Մալայզիայի 2019-2023 թվականների Ազգային Հակակոռուպցիոն ծրագրում (այսուհետ՝ Ծրագիր)[[12]](#footnote-13): Ծրագրով կարևորվում է մոնիթորինգի և գնահատման գործառույթի իրականցումը, որի նպատակը ոչ միայն առաջընթաց գրանցելու հարցը պարզելն է, այլև՝ վերլուծելը և գնահատելը, թե որքանով են կատարված աշխատանքները և դրանցով ակնկալվող արդյունքը համապատասխանում ծրագրով ակնկալվող արդյունքին և վերստուգիչ ցուցիչներին: Մոնիթորինգի և գնահատման արդյունքում իրականացվում է քանակական և որակական գնահատում: Բացի այդ, մոնիթորինգի և գնահատման արդյունքում վեր են հանվում բացերն ու խնդիրները և առաջարկվում դրանց լուծման ուղիներ:

Ծրագրի համաձայն՝ մոնիթորինգի և գնահատման զեկույցի մշակումը Հակակոռուպցիոն, բարեվարքության և կառավարման ազգային կենտրոնը իրականացնում է տարին 2 անգամ՝ կիսամյակային և տարեկան: Ծրագրի համար պատասխանատու մարմինները յուրաքանչյուր եռամսյակ Հակակոռուպցիոն, բարեվարքության և կառավարման ազգային կենտրոնին են ներկայացնում վերջինիս հաստատած ձևին համապատասխան հաշվետվություններ, որոնցում նաև ինքնագնահատում են իրականացնում:

Համաձայն Ծրագրի՝ մոնիթորինգի շրջանակներում կատարվում են հետևյալ գործողությունները.

* Պարզեցնել Ծրագրի նպատակները.
* Պարզել Գործողությունները և դրանց ռեսուրսների հարաբերակցությունը Ծրագրով սահմանված նպատակների հետ.
* Նպատակները վերածել կատարողական ցուցանիշների և թիրախների.
* Համեմատել կատարված աշխատանքների իրական արդյունքները Ծրագրով սահմանված թիրախների հետ.
* Համապատասխան շահագրգիռ կողմերին տեղեկացնել առաջընթացի արդյուքների մասին և զգուշացնել բացահայտված խնդիրների մասին:

Ծրագրի համաձայն՝ գնահատման նպատակն է՝

* բացահայտել յուրաքանչյուր գործողության ուժեղ և թույլ կողմերը.
* գնահատել՝ արդյոք ռազմավարություններին աջակցելու գործողությունները նպատակաուղղված են.
* հավաստիանալ, որ գործողություններն իրականացվում են համաձայն Ծրագրի.
* պատասխան տրամադրել այնտեղ, որտեղ անհրաժեշտ է հարմարվել՝ հաշվի առնելով իրավիճակով պայմանավորված անհրաժեշտությունը.
* սահմանել լավագույն փորձ համարվող հենանիշային գործողությունների շրջանակը:

**Մոլդովա**

Մոլդովայում մոնիթորինգի և գնահատման իրականացման ընթացակարգը և մեթոդաբանությունը սահմանված է Մոլդովայի 2017-2020 թվականների ազգային ռազմավարության[[13]](#footnote-14) N1 հավելվածի 5-րդ գլխով (այսուհետ՝ Ռազմավարություն): Համաձայն ռազմավարության՝ մոնիթորինգն իրականացվում է Մոնիթորինգային խմբերի կողմից, իսկ քարտուղարության գործառույթներն իրականացվում են Ազգային հակակոռուպցիոն կենտրոնի կողմից: Ռազմավարության իրականացման վերաբերյալ մոնիթորինգի և գնահատման զեկույցը բաց է հասարակության համար, իսկ վերջնական գնահատման հաշվետվությունները ենթակա են տարեկան քննարկման Ազգային անվտանգության, պաշտպանության և հասարակական կարգի խորհրդարանական հանձնաժողովում և խորհրդարանի լիագումար նիստում, որից հետո զեկույցի արդյունքների հիման վրա բանաձև է ընդունվում, ինչպես նաև Մոնիթորինգային խմբերի, շահագրգիռ անձանց հետ քննարկումների արդյունքում Ռազմավարությունը բարելավելու վերաբերյալ առաջարկություններ են ներկայացվում[[14]](#footnote-15):

Մոնիթորինգի և գնահատման զեկույցում անդրադարձ է կատարվում հետևյալ հարցերին.

* զեկույցի հիմնական արդյունքների ամփոփ ներկայացում,
* գործողությունների իրականացման համար պատասխանատու մարմինների կողմից ձեռք բերված արդյունքների նկարագրությունը, ինչպես նաև առաջընթացի ցուցանիշների ձեռքբերումը,
* քանակական արդյունքների գնահատումը` ակնկալվող արդյունքների և առաջնահերթ արդյունքների ցուցանիշներին հասնելու համար,
* պատասխանատու մարմինների գործունեության ռիսկերի նկարագրություն, այսինքն՝ նշվում են այն գործոնները, որոնք հանգեցրել են կամ կարող են հանգեցնել գործողությունների կատարման հետաձգմանը կամ այլ ձևով խոչընդոտելուն,
* եզրակացություններ և առաջարկություններ:

Տարեկան հաշվետվությունները ներառում են նաև հետևյալ հավելյալ տեղեկությունները.

* + Ռազմավարության արդյունքների գնահատման համար կատարված հետազոտությունը, որն արտացոլում է իրականացված միջոցառումների արդյունավետությունը Ռազմավարությամբ սահմանված ընդհանուր նպատակների և թիրախներին համապատասխանելու և այդ նպատակներին հասնելու տեսանկյունից:
  + Ռազմավարության իրականացման վերաբերյալ այլընտրանքային մոնիթորինգի և գնահատման զեկույցների մասին տեղեկություններ (քաղաքացիական հասարակության կազմակերպությունների, ազգային և միջազգային կազմակերպությունների կողմից անցկացված մոնիթորինգներ և գնահատումներ):
  + Ռազմավարության մոնիթորինգի շրջանակներում նաև իրականացվում են հարցումներ՝ դրա իրականացման արդյունավետությունը պարզելու նպատակով:

*Այսպիսով,* վերոշարադրյալի հաշվառմամբ անհրաժեշտություն է առաջացել Հակակոռուպցիոն ռազմավարությամբ սահմանելու ռազմավարության մոնիթորինգի և գնահատման իրականացման նոր ընթացակարգ և մոնիթորինգային (վերստուգիչ) ցուցիչներ՝ միջազգային պարտավորությունների կատարման շրջանակներում Հակակոռուպցիոն ռազմավարության իրականացման որակական մոնիթորինգ և գնահատում ապահովելու, ըստ այդմ՝ միջոցառումների իրականացման արդյունավետությունն ապահովելու նպատակով:

1. 2021 թվականին Արդարադատության նախարարության կողմից 2020 և 2021 թվականների Հակակոռուպցիոն ռազմավարության կատարման մոնիթորինգի և գնահատման (այսուհետ՝ Մոնիթորինգ[[15]](#footnote-16)) արդյունքում պարզվել է հետևյալը.

* Հակակոռուպցիոն ռազմավարության ամբողջական կատարմանը խոչընդոտել են Հայաստանի Հանրապետությունում նոր կորոնավիրուսային հիվանդության համավարակի պատճառով հայտարարված արտակարգ դրության և Հայաստանի Հանրապետության կառավարության 2020 թվականի սեպտեմբերի 27-ի «Հայաստանի Հանրապետությունում ռազմական դրություն հայտարարելու մասին» N 1586-Ն որոշմամբ Հայաստանի Հանրապետությունում ստեղծված ռազմական դրության հետևանքով ստեղծված իրավիճակը, սահմանված սահմանափակումները և տվյալ ժամանակահատվածի համար պետական կառավարման համակարգի առաջնահերթությունների հարկադրված վերանայումը և փոփոխությունը:
* Մոնիթորինգի շրջանակներում նաև պարզ է դարձել, որ Հակակոռուպցիոն ռազմավարության մի շարք միջոցառումների ոչ ամբողջական իրականացմանը, մոնիթորինգի շրջանակներում գնահատմանը խոչընդոտել են Հակակոռուպցիոն միջոցառումներով 2020 թվականի համար սահմանված ակնկալվող արդյունքի և վերստուգիչ ցուցիչների միջև որոշակի անհամապատասխանությունը, վերստուգիչ ցուցիչների սահմանված չլինելու կամ վերստուգիչ ցուցիչի համար ժամկետներ սահմանված չլինելու հանգամանքները:

Այսպես, օրինակ, ակնկալվող արդյունքի և վերստուգիչ ցուցիչների միջև որոշակի անհամապատասխանությունը է առկա Ռազմավարության միջոցառումների ծրագրի 7-րդ և 8-րդ միջոցառումների դեպքում, երբ 2020 թվականի վերստուգիչ ցուցիչով նախատեսված է միայն կոռուպցիոն ռիսկերի գնահատման մեթոդաբանության հաստատումը Կոռուպցիայի կանխարգելման հանձնաժողովի կողմից, այնինչ ակնկալվող արդյունքներով 2020 թվականին նախատեսվում է պետական կառավարման համակարգի մարմիններում և տեղական ինքնակառավարման մարմիններում արդեն իսկ կոռուպցիոն ռիսկերի գնահատման իրականացված լինելը։

* Վերստուգիչ ցուցիչների համար որոշ դեպքերում տարիներ նշված չեն, օրինակ, 1-ին, 4-րդ, 5-րդ, 16-րդ, 17-րդ,18-րդ և այլն միջոցառումների դեպքում։ Առանձին տարիների համար վերստուգիչ ցուցիչներ սահմանված չեն, օրինակ, 9-րդ, 10-րդ, 13-րդ, 14-րդ, 15-րդ, 16-րդ, 21-րդ, 26-րդ, 34-րդ, 35-րդ, 36-րդ, 41-րդ միջոցառումների դեպքում։
* Մոնիթորինգի արդյունքում նաև պարզվել է, որ որոշ միջոցառումների դեպքում միջոցառումների համար նախատեսված գործողությունների շրջանակը համահունչ չէ ռազմավարական նպատակներին և չի ապահովում համապատասխան միջոցառման համար նախատեսված նպատակի իրականացումը։ Այսպես, օրինակ, 22-րդ միջոցառմամբ նախատեսված է գործարար ոլորտում հակակոռուպցիոն համապատասխանության պահանջների ընդունման խթանումը, սակայն այդ նպատակի իրագործման համար նախատեսվում է իրականացնելմիջազգային փորձի ուսումնասիրություն և ներկայացնել գործարար ոլորտում հակակոռուպցիոն համապատասխանության պահանջների ներդրման վերաբերյալ առաջարկություններ: Մինչդեռ, նշված գործողությունները մասնավոր ոլորտում հակակոռուպցիոն համապատասխանության ապահովման ուղղված թիրախային և խթանիչ միջոցառումներ չեն: Նշված խնդիրը բարձրացվել է նաև ՏՀԶԿ-ի կողմից և որպես խթանիչ միջոցառում առաջարկվել է հակակոռուպցիոն համապատասխանության պահանջների առկայությունը դիտարկել որպես գործարար ոլորտում պետական օժանդակության տրամադրման համար առավելություն տվող չափանիշ:

Մեկ այլ դեպքում (7-րդ և 8-րդ միջոցառումներ (պետական կառավարման համակարգի և տեղական ինքնակառավարման մարմիններում կոռուպցիոն ռիսկերի գնահատում)) միջոցառումների իրականացման արդյունքում պարզ է դարձել, որ միջոցառումների իրականացման շրջանակներում մշակված կոռուպցիոն ռիսկերի մեթոդաբանության նախագծի տարբերակը բավարար չափով կիրառելի և վերաբերելի չէ կառավարման ոլորտներին, ինչից ելնելով անհրաժեշտություն է առաջացել մշակել Հայաստանի Հանրապետության կառավարման առանձնահատկություններից և սովորութային պրակտիկայից բխող կոռուպցիոն ռիսկերի գնահատման հիբրիդ համակարգ: Նման պայմաններում անհրաժեշտություն է առաջացել վերաբաշխել 7-րդ և 8-րդ միջոցառումների ակնկալվող գործողությունների շրջանակը, միավորել նշված միջոցառումները՝ նախատեսելով կատարման ենթակա գործողությունների նոր շրջանակ և իրատեսական ժամկետներ:

* Հակակոռուպցիոն ռազմավարության 4-րդ միջոցառման կատարման շրջանակներում Գլխավոր դատախազության կազմում ստեղծվել է կոռուպցիոն հանցագործությունների գործերով հսկողություն իրականացնող մասնագիտացված ստորաբաժանումը՝ որպես կոռուպցիայի դեմ պայքարի ինստիտուցիոնալ համակարգի կարևորագույն բաղադրատարր, որն արդեն իսկ ստեղծված Կոռուպցիայի կանխարգելման հանձնաժողովի, Հակակոռուպցիոն կոմիտեի և ստեղծվելիք Հակակոռուպցիոն դատարանի հետ ամբողջացնելու է հակակոռուպցիոն ինստիտուցիոնալ համակարգը։ Հաշվի առնելով այն, որ օրենսդրական ակտերով Հակակոռուպցիոն կոմիտեի աշխատակիցների, Հակակոռուպցիոն դատարանի և կոռուպցիոն հանցագործությունների գործերով դատական ակտերը վերանայող դատավորների թեկնածուների համար սահմանվել են բարեվարքության ստուգման կարգավորումներ՝ Ազգային ժողովի կողմից 2021 թվականի ապրիլի 14–ին ընդունվել է դատախազների թեկնածության հավակնորդների, առաջխաղացման ցուցակում ներառված դատախազների, Հակակոռուպցիոն կոմիտեի կողմից իրականացվող մինչդատական վարույթի օրինականության նկատմամբ հսկողություն իրականացնող դատախազների բարեվարքության ուսումնասիրությանն ուղղված մեխանիզմներ ներդնող օրենսդրական ակտերի փաթեթ՝ կոռուպցիոն հանցագործությունների գործերով հսկողություն իրականացնող դատախազների առաքինի վարքագիծը երաշխավորելու նպատակով։ Նշված օրենսդրական ակտերն ուժի մեջ են մտել 2021 թվականի հոկտեմբերի 29-ին, իսկ նույն թվականի նոյեմբերի 22-ին Գլխավոր դատախազության կազմում դեռևս 2019 թվականից գործող Կոռոուպցիոն հանցագործությունների գործերով հսկողություն իրականացնող վարչության վերակազմակերպման արդյունքում ստեղծվել է Հակակոռուպցիոն կոմիտեում մինչդատական վարույթի օրինականության նկատմամբ հսկողություն իրականացնող ստորաբաժանումը, որի դատախազների բարեվարքությունը ստուգվել է։ Ելնելով վերոնշյալից՝ անհրաժեշտություն է առաջացել Հակակոռուպցիոն ռազմավարության 4-րդ միջոցառման գործողությունները համապատասխանեցնել կատարված օրենսդրական փոփոխություններին։
* Հակակոռուպցիոն ռազմավարության 2-րդ և 3-րդ միջոցառումների պարագայում անհրաժեշտություն է առաջացել վերանայելու միջոցառումների ակնկալվող արդյունքները և վերստուգիչ ցուցիչները, քանի որ դրանց և այդ միջոցառումների շրջանակում ընդունված՝ Հակակոռուպցիոն կոմիտեի և Հակակոռուպցիոն դատարանի ստեղծմանն ուղղված օրենսդրական ակտերի անցումային դրույթներով սահմանված ժամկետների և կատարման ենթակա գործողությունների միջև առկա են որոշակի անհամապատասխանություններ: Նշված խնդիրն առկա է նաև բոլոր այն միջոցառումների դեպքում, որոնց շրջանակներում օրենսդրական ակտերն ընդունվել են Հակակոռուպցիոն ռազմավարությամբ նախատեսված ժամկետից վաղ:
* Հակակոռուպցիոն ռազմավարության 24-րդ միջոցառման կատարման՝ իրական սեփականատերերի բացահայտման ինստիտուտի ներդրման շրջանակներում 2021 թվականի հունվարի 18-ին Հայաստանի Հանրապետության վարչապետի որոշմամբ հաստատվել է իրավաբանական անձանց իրական շահառուների ինստիտուտի ներդրման ճանապարհային քարտեզը, որով նախանշվել են իրական սեփականատերերի (շահառուների) բացահայտման առաջնային ոլորտները և համապատասխան ժամկետները: Միաժամանակ 2021 թվականի հունիսի 3-ին Ազգային ժողովի կողմից ընդունված օրենսդրական ակտերով ստեղծվել է իրավաբանական անձանց իրական շահառուների բաց և հանրամատչելի ռեեստր, իրական շահառուների բացահայտման պարտադիր պահանջ է տարածվել Հայաստանում գործող բոլոր իրավաբանական անձանց նկատմամբ՝ փուլ առ փուլ։ Մինչդեռ Մոնիթորինգի արդյունքում պարզ է դարձել, որ Հակակոռուպցիոն ռազմավարության 24-րդ միջոցառման շրջանակներում իրական սեփականատերերի բացահայտման ինստիտուտի ներդրման նպատակով սահմանված է սահմանափակ գործողությունների շրջանակ, որը չի նախատեսում նաև իրավաբանական անձանց իրական շահառուների ներդրման համար անհրաժեշտ օրենսդրական հիմքերի սահմանումը։ Ուստի, անհրաժեշտ է վերոնշյալ օրենսդրական փոփոխություններին և ճանապարհային քարտեզին համապատասխան ընդլայնել 24-րդ միջոցառման շրջանակներում կատարման ենթակա աշխատանքների շրջանակը և դրանց համապատասխան վերստուգիչ ցուցիչներ սահմանել` իրական շահառուների ինստիտուտի ներդրման համար անհրաժեշտ հստակ և թիրախային գործողությունների շրջանակ նախատեսելու, այդ գործողությունների նկատմամբ մոնիթորինգի հնարավորություններ նախատեսելու նպատակներով։
* Մոնիթորինգի շրջանակներում ուսումնասիրվել են նաև այլ ռազմավարական փաստաթղթերի հետ առկա կրկնությունները և առավել ուշ ընդունվածների հետ հնարավոր տարբերությունները։ Նշված ուսումնասիրության արդյունքում պարզ է դարձել, որ, օրինակ, Հակակոռուպցիոն ռազմավարության 12-րդ միջոցառմամբ նախատեսված՝ պետական պաշտոններ և պետական ծառայության պաշտոններ զբաղեցնող անձանց վարձատրության համակարգի բարեփոխումը նախատեսված է նաև «Հանրային կառավարման բարեփոխումների ռազմավարությունը, 2022-2024 թվականների ճանապարհային քարտեզը և արդյունքային շրջանակը, ռազմավարության իրականացման հսկողությունն ու համակարգումն ապահովող անձանց ցանկը հաստատելու մասին» Կառավարության 2022 թվականի մայիսի 13-ի N 691-Լ որոշմամբ։ Ուստի առաջարկվում է Հակակոռուպցիոն ռազմավարությունից հանել նշված միջոցառումը։ Մեկ այլ՝ Հակակոռուպցիոն ռազմավարության 26-րդ, 29-րդ և 30-րդ միջոցառումների դեպքում նշված կրկնություններ հայտնաբերվել են Հակակոռուպցիոն ռազմավարության և թվայնացման ոլորտի բարեփոխումները ամրագրող ռազմավարական փաստաթղթերի միջև («Հանրային կառավարման բարեփոխումների ռազմավարությունը, 2022-2024 թվականների ճանապարհային քարտեզը և արդյունքային շրջանակը, ռազմավարության իրականացման հսկողությունն ու համակարգումն ապահովող անձանց ցանկը հաստատելու մասին» Կառավարության 2022 թվականի մայիսի 13-ի N 691-Լ որոշում, «Հայաստանի թվայնացման ռազմավարությանը, ռազմավարության միջոցառումների ծրագրին և արդյունքային ցուցանիշներին հավանություն տալու մասին» Կառավարության 2021 թվականի փետրվարի 11-ի N 183-Լ որոշում), ինչից ելնելով նշված միջոցառումները ևս անհրաժեշտ է հանել Հակակոռուպցիոն ռազմավարությունից։
* Մոնիթորինգի շրջանակներում դիտարկվել են նաև միջոցառումների կատարման ընթացքում բացահայտված օրենսդրական բացերը, որոնցից հատկանշական է շահերի բախման իրավիճակների վերաբերյալ կարգավորումների անորոշությունը։ Խնդիրն այն է, որ «Հանրային ծառայության մասին» օրենքով շահերի բախման իրավիճակի առաջացման հիմք է սահմանված պաշտոնատար անձի կողմից իր լիազորություններն իրականացնելիս անձնական շահից կամ փոխկապակցված անձի շահից բխող գործողություն կատարելը կամ որոշում ընդունելը։ Մինչդեռ կարող են լինել իրավիճակներ, երբ փոխկապակցված անձի շահից բխող որոշումը ընդունի ոչ թե տվյալ պաշտոնատար անձը, այլ այն պաշտոնատար անձը, որը այդ պաշտոնատար անձի անմիջական ենթակայության տակ է գտնվում։ Նման իրավիճակները միջազգային պրակտիկայում անվանում են շահերի բախման հավանական իրավիճակներ։ Նշված խնդիրը բարձրացվել է նաև ՏՀԶԿ-ի կողմից 2021 թվականի գնահատման շրջանակներում և առաջարկվել է ընդլայնել շահերի բախման կարգավորումները՝ ներառելով հավանական շահերի բախման իրավիճակների հստակ կարգավորումներ։ Ելնելով վերոնշյալից՝ անհրաժեշություն է առաջացել ընդլայնելու Հակակոռուպցիոն ռազմավարության 18-րդ միջոցառման (հանրային պաշտոն զբաղեցնող անձանց և հանրային ծառայողների անհամատեղելիության պահանջների հստակեցում) շրջանակը՝ վերջինիս համատեքստում ներառելով շահերի բախման իրավիճակներն ընդլայնող կարգավորումների սահմանմանն ուղղված գործողություններ։
* Մոնիթորինգի շրջանակներում բացահայտված հաջորդ խնդիրը վերաբերում է կոռուպցիոն բնույթի՝ հանցագործություն չհանդիսացող իրավիճակների դեպքերում անանուն ազդարարում տալու հնարավորությանը։ Մասնավորապես, գործող կարգավորումների համաձայն՝ ազդարարը հնարավորություն ունի անանուն ազդարարելու հանցագործություն ենթադրող կոռուպցիոն բնույթի դեպքերի վերաբերյալ։ Մինչդեռ կոռուպցիոն բնույթի մյուս՝ օրինակ շահերի բախման, անհամատեղելիության պահանջների խախտման դեպքերով անձն անանուն ազդարարելու հնարավորություն չունի։ Ելնելով վերոնշյալից՝ անհրաժեշտ է Հակակոռուպցիոն ռազմավարության ազդարարման համակարգի շարունակական կատարելագործում միջոցառման շրջանակներում նախատեսել կոռուպցիոն բնույթի՝ հանցագործություն չհանդիսացող իրավիճակների դեպքերում ազդարարում տալու, այդ թվում՝ անանուն ազդարարելու հնարավորությունը՝ միաժամանակ սահմանելով ազդարարման նման դեպքերը քննող իրավասու մարմին։

Ազդարարման համակարգին առնչվող մյուս խնդիրը վերաբերում է ազդարարների համար օրենսդրությամբ նախատեսված պաշտպանության մեխանիզմներին։ Խնդիրը նրանում է, որ ազդարարների պաշտպանության մեխանիզմների նկատմամբ հսկողություն և մոնիթորինգ իրականացնելու և համապատասխան վիճակագրություն վարելու համար իրավասու մարմին սահմանված չէ: Նշված խնդիրը բարձրացվել է նաև ՏՀԶԿ-ի կողմից 2021 թվականի գնահատման շրջանակներում և առաջարկվել է բարձրացնել ազդարարների պաշտպանության արդյունավետությունը։

* ՏՀԶԿ-ի կողմից 2021 թվականի գնահատման շրջանակներում նաև խնդիր է նշվել Սահմանադրությամբ նախատեսված մարմինների անդամների համար բարեվարքության, էթիկային առնչվող կարգավորումների բացակայությունը, ինչի համատեքստում անհրաժեշտ է ապահովել վերջիններիս բարեվարքության ապահովմանն ուղղված մեխանիզմներ։
* Մոնիթորինգի շրջանակներում պարզվել է նաև, որ Հակակոռուպցիոն ռազմավարության միջոցառումների ծրագրով հիմնական կատարող և համակատարող մարմինների տարանջատման բացակայությունը անորոշություն է առաջացրել կատարող մարմինների շրջանակում, ազդել է հիմնական պատասխանատու մարմնի կողմից անհատական միջոցառման իրականացման աշխատանքների համակարգման և միջոցառման կատարման արդյունավետության, կատարման նկատմամբ հետագա վերահսկողության վրա:
* Բացի այդ, մոնիթորինգի և գնահատման գործընթացին էապես խոչընդոտել է բազմաթիվ պետական մարմիններում, ինչպես նաև տեղական ինքնակառավարման մարմիններում հակակոռուպցիոն ծրագրերի նկատմամբ հսկողություն իրականացնող պատասխանատու ստորաբաժանում կամ պաշտոնատար անձ նշանակված չլինելու, ներգերատեսչական մակարդակում հակակոռուպցիոն ծրագրերի իրականացման աշխատանքների համակարգման բացակայությունը։ Վերոնշյալի համատեքստում հարկ է հավելել, որ դեռևս Կառավարության 2015 թվականի սեպտեմբերի 25-ի N 1141-Ն որոշմամբ հաստատված 2015-2018 թվականների հակակոռուպցիոն ռազմավարության և դրա իրականացման միջոցառումների ծրագրի հավելված 1-ի 38-րդ կետով սահմանվել էր, որ Հակակոռուպցիոն ռազմավարության իրականացման համար պատասխանատու մարմիններում պետք է նշանակվեն հակակոռուպցիոն ծրագրերի իրականացման պատասխանատուներ (անձ/ստորաբաժանում), պատասխանատուների պաշտոնների անձնագրերում (աշխատանքի նկարագիր) պետք է ներառվեն հակակոռուպցիոն ծրագրերի իրականացումից բխող գործառույթներ, յուրաքանչյուր պատասխանատու մարմնում պետք է նշանակվի նաև հակակոռուպցիոն ծրագրերի իրականացումը համակարգող պաշտոնատար անձ՝ առնվազն աշխատակազմի ղեկավարի կամ մարմնի ղեկավարի տեղակալի մակարդակով: Սակայն մոնիթորինգի շրջանակներում պարզ է դարձել, որ մի շարք մարմիններում նշանակված չեն հակակոռուպցիոն պատասխանատուներ, իսկ հակակոռուպցիոն ծրագրերի պատասխանատուներ ունեցող մարմիններում այդ անձանց՝ հակակոռուպցիոն ծրագրերի իրականացմանն առնչվող գործառույթները որևէ իրավական ակտով ամրագրված չեն․ նման պայմաններում ներգերատեսչական մակարդակում միասնական համակարգվածությունը չի ապահովվում, իսկ հաճախ հակակոռուպցիոն ծրագրերի տարբեր միջոցառումներ իրականացնում են տարբեր ստորաբաժանումներ՝ դրսևորելով կրկնվող կամ հակասող մոտեցումներ։ Պետական մարմիններում ներգերատեսչական մակարդակում կոռուպցիայի դեմ պայքարի ոլորտում աշխատանքների պատշաճ համակարգվածության բացակայությունը խնդիրներ է առաջացրել նաև ոլորտային միջազգային պարտավորությունների շրջանակներում անհրաժեշտ տեղեկությունները հավաքագրելու, հաշվետվություններ ներկայացնելու գործընթացի ընթացքում։ Հատկանշական է նաև, որ ՏՀԶԿ-ի կողմից 2021 թվականի գնահատման շրջանակներում հակակոռուպցիոն քաղաքականության իրականացման առնչությամբ Հայաստանի Հանրապետության պարտավորությունները գնահատվել են չկատարված այն հիմնավորմամբ, որ միջգերատեսչական մակարդակում հակակոռուպցիոն ծրագրերի համակարգում չի իրականցվում, մի շարք պետական մարմիններում արդեն իսկ նշանակված հակակոռուպցիոն պատասխանատուները բավարար չափով չեն տիրապետում իրենց իրավասություններին, ներգերատեսչական մակարդակում հակակոռուպցիոն ռազմավարության և այլ ծրագրերի իրականացման աշխատանքների պատշաճ համակարգում չի իրականացվում:

Հաշվի առնելով վերոնշյալը, ինչպես նաև միջոցառումների արդիականացման միջոցով կոռուպցիայի դեմ պայքարի արդյունավետության բարձրացման կարևորությունը՝ անհրաժեշտություն է առաջացել հստակեցնել Հակակոռուպցիոն ռազմավարությամբ սահմանված ակնկալվող արդյունքները և վերստուգիչ ցուցանիշները, հստակեցնելու հիմնական և համակատարող մարմիններին, վերանայել կատարման ենթակա գործողությունների շրջանակը և կատարման ժամկետները:

* Հակակոռուպցիոն ռազմավարության մի շարք միջոցառումներով (միջոցառումներ 26, 32) Հայաստանի Հանրապետության վարչապետի աշխատակազմը նշված է որպես պատասխանատու մարմին այն դեպքում, երբ նշված միջոցառումների իրականացումը դուրս է Հայաստանի Հանրապետության վարչապետի աշխատակազմի լիազորությունների շրջանակից: Հարկ է նաև հավելել, որ Վարչապետի աշխատակազմը նշված է որպես 6-րդ և 48-րդ միջոցառումներով որպես միակ պատասխանատու մարմին, մինչդեռ միջոցառման դեպքում դոնորների համակարգման աշխատանքների իրականացումը բխում է հակակոռուպցիոն քաղաքականության կատարումն ապահովելու գործառույթից, իսկ 48-րդ միջոցառումը ենթադրում է Հակակոռուպցիոն ռազմավարության մոնիթորինգի նպատակով հասարակության շրջանում հարցումների անցկացման գործառույթներ, որոնք Արդարադատության նախարարությանը վերապահված իրավասություններ են։ Ուստի անհրաժեշտ է վերանայել նշված միջոցառումների կատարող մարմինների շրջանակը։

Վերոնշյալից ելնելով՝ անհրաժեշտություն է առաջացել վերանայելու Հակակոռուպցիոն ռազմավարության միջոցառումների շրջանակներում կատարման ենթակա գործողությունների շրջանակը և կատարման ժամկետները՝ ապահովելով դրանց որոշակիությունը և իրատեսականությունը:

* Նշվածից բացի՝ Հակակոռուպցիոն ռազմավարության միջոցառումների ընդհանուր վերանայումը բխում է նաև դրանք Կառավարության 2021 թվականի նոյեմբերի 18-ի թիվ 1902-Լ որոշմամբ հաստատված Հայաստանի Հանրապետության կառավարության 2021-2026 թվականների գործունեության միջոցառումների ծրագրին (այսուհետ՝ Ծրագիր) համապատասխանեցնելու անհրաժեշտությունից։ Մասնավորապես, Ծրագրով սահմանվել են Հակակոռուպցիոն դատարանի ամբողջական գործարկմանը և նյութատեխնիկական կարիքների ապահովմանը, շահերի բախման և անհամատեղելիության պահանջների վերանայմանը, նվերներ ընդունելու արգելքին առնչվող կարգավորումների հստակեցմանը և նվերների ռեեստրի ստեղծմանը, ազդարարման համակարգի կատարելագործմանն ուղղված միջոցառումների նոր շրջանակ և նոր ժամկետներ։ Նման պայմաններում միջոցառումների համահունչ իրականացումն ապահովելու նպատակով անհրաժեշտ է ապահովել Հակակոռուպցիոն ռազմավարության և Կառավարության ծրագրի համապատասխանությունը։
* Միաժամանակ հարկ է նշել, որ մոնիթորինգի շրջանակում բացահայտվել է նաև լիազորող նորմի առնչությամբ խնդիր։ Մասնավորապես Հակակոռուպցիոն ռազմավարությունը հաստատվել է Կառավարության ենթաօրենսդրական նորմատիվ իրավական ակտով, մինչդեռ ռազմավարական փաստաթուղթը ենթաօրենսդրական նորմատիվ իրավական ակտով հաստատելու լիազորություն Սահմանադրությամբ և օրենքով Կառավարությանը հատուկ և հստակ վերապահված չէ։ Նշվածից ելնելով՝ ռազմավարական փաստաթղթերը սահմանվում են Կառավարության ներքին (լոկալ) իրավական ակտով։ Ուստի առաջարկվում է ուժը կորցրած ճանաչել Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշումը և Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատել Կառավարության ներքին (լոկալ) իրավական ակտով։

Ամբողջ վերոշարադրյալի համատեքստում հարկ է նշել, որ չնայած այն հանգամանքին, որ Հակակոռուպցիոն ռազմավարությունը ավարտվում է 2022 թվականին, սակայն Նախագծերի ընդունման հրատապությունը պայմանավորված է հակակոռուպցիոն ոլորտային միջազգային պարտավորությունների՝ ՏՀԶԿ-ի, ԳՐԵԿՈ-ի կողմից 2022 թվականի գնահատման նախաշեմին չկատարված կամ մասնակի կատարված պարտավորությունների կատարման, նոր պարտավորությունների համատեքստում 2022 թվականին կատարված գնահատվելու անհրաժեշտությունից, քանի որ Նախագծերով սահմանված կարգավորումները միտված են Հակակոռուպցիոն քաղաքականությանը, դրա մոնիթորինգի և գնահատման համակարգին առնչվող պարտավորությունների կատարման ապահովմանը։ Հատկանշական է նաև, որ այս պահին գնահատվում է նաև Հայաստանի Հանրապետության կողմից ՄԱԿ-ի «Կոռուպցիայի դեմ կոնվենցիայով» սահմանված պարտավորությունների կատարումը, որի շրջանակում Նախագծերով նախատեսված փոփոխությունները ևս Հայաստանի Հանրապետության համար դրական արդյունքների կհանգեցնեն, քանի որ Հակակոռուպցիոն քաղաքականությանը, դրա մոնիթորինգի և գնահատման համակարգին առնչվող համանման խնդիրներ բարձրացվել են նաև այս գնահատման շրջանակներում։

**3. Առաջարկվող կարգավորման բնույթը**

Նախագծերով առաջարկվում է Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատել Կառավարության ներքին (լոկալ) իրավական ակտով՝ միևնույն ժամաակ ուժը կորցրած ճանաչելով Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարությունը և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշումը։ Հակակոռուպցիոն ռազմավարությամբ կատարվում են հետևյալ հիմնական փոփոխությունները.

1) Միջազգային փորձի հաշվառմամբ սահմանվում են Հակակոռուպցիոն ռազմավարության մոնիթորինգի և գնահատման իրականացման նոր կարգավորումներ, որոնք հնարավորություն կտան իրականացնելու ոչ միայն կատարողականի գնահատում՝ քանակական մոնիթորինգ, այլև որակական մոնիթորինգ՝ միջանկյալ մոնիթորինգի շրջանակներում պարզելով կատարված գործողություններով ձեռք բերված փաստացի արդյունքները, դրանց համապատասխանությունը Հակակոռուպցիոն ռազմավարությամբ սահմանված նպատակներին, բացահայտելով առկա խնդիրները և մարտահրավերները:

2) Մասնակցային մոնիթորինգի ապահովման նպատակով սահմանվում են մոնիթորինգի և գնահատման նոր ընթացակարգ և ողջամիտ ժամկետներ, որոնք հնարավորություն կտան՝

ա. ոլորտային քաղաքացիական հասարակության ներկայացուցիչներին իրականացնելու Հակակոռուպցիոն ռազմավարության այլընտրանքային մոնիթորինգ և գնահատում և դրանք ներկայացնելու Արդարադատության նախարարությանը, առաջարկություններ և դիտողություններ ներկայացնել Արդարադատության նախարարության կողմից կազմված մոնիթորինգի և գնահատման հաշվետվության նախագծի վերաբերյալ,

բ. Արդարադատության նախարարությանը` իր վերլուծություններում օգտագործելու և ապահովելու քաղաքացիական հասարակության ներկայացուցիչների կողմից ներկայացված այլընտրանքային զեկույցների և առաջարկությունների ամփոփումը մոնիթորինգի և գնահատման հաշվետվություններում:

3) Հակակոռուպցիոն ռազմավարության միջոցառումների ծրագրի առանձին բաժինների համար սահմանվում են միջանկյալ արդյունքային ցուցիչներ՝ միջանկյալ մոնիթորինգը հնարավոր դարձնելու նպատակով.

Վերոնշյալի համատեքստում հարկ է նշել, որ բաժինների՝ Կոռուպցիայի կանխարգելման հանձնաժողովի գործառույթներին առնչվող մի շարք ցուցիչների համար հիմքային են համարվել 2020 թվականի վիճակագրական տվյալները՝ հաշվի առնելով կոնկրետ գործառույթները Կոռուպցիայի կանխարգելման հանձնաժողովին 2020 թվականին վերապահվելու հանգամանքը: Նմանապես, բաժինների՝ կոռուպցիոն հանցագործություների գործերի վիճակագրություն նախատեսող ցուցիչների համար հիմքային են ընդունվել 2020 թվականի վիճակագրական տվյալները՝ հաշվի առնելով այն հանգամանքը, որ կոռուպցիոն հանցագործությունների ցանկը Քրեական օրենսգրքով սահմանվել է միայն 2020 թվականին:

4) Բացահայտված խնդիրների լուծման, արդեն իսկ ընդունված օրենքների հետ հակասության վերացման նպատակով վերանայվում են առանձին միջոցառումների վերստուգիչ ցուցիչները, սահմանվում են նոր վերստուգիչ ցուցիչներ, վերանայվում են ակնկալվող արդյունքները և սահմանվում են նոր ակնկալվող արդյունքներ:

5) Վերանայվում, լրացվում կամ միավորվում են Հակակոռուպցիոն ռազմավարության միջոցառումներով սահմանված կատարման ենթակա գործողությունների շրջանակը և դրանց կատարման ժամկետները՝ իրատեսական միջոցառումների շրջանակ նախատեսելու, Հակակոռուպցիոն ռազմավարությամբ սահմանված նպատակներին համահունչ գործողություններ նախատեսելու, առաջիկա տարում նախկինում չավարտված աշխատանքներն ավարտին հասցնելու հնարավորություն ապահովելու նպատակով: Միաժամանակ վերստուգիչ ցուցիչներում նշված ժամկետները սահմանվում են ըստ տարիների, քանի որ գնահատումն իրականացվել և իրականացվում է տարեկան 1 անգամ:

6) Հստակեցվում է Հակակոռուպցիոն ռազմավարության և միջոցառումների կատարման համար պատասխանատու մարմինների շրջանակը՝ տարանջատելով հիմնական կատարող և համակատարող մարմինները: Սահմանվում են պետական և տեղական ինքնակառավարման մարմիններում հակակոռուպցիոն ծրագրերի պատասխանատուների կողմից ներգերատեսչական մակարդակում հակակոռուպցիոն ծրագրերի իրականացման նկատմամբ համակարգման մեխանիզմները։ Միաժամանակ, Հայաստանի Հանրապետության վարչապետի աշխատակազմը (բացառությամբ Հայաստանի Հանրապետության վարչապետի աշխատակազմի Քաղաքացիական ծառայության գրասենյակի) հանվում է կատարող մարմինների շրջանակից:

7) Հստակեցվում են կոռուպցիայի կանխարգելման շրջանակներում հակակոռուպցիոն կրթության երաշխավորմանն ուղղված ռազմավարական նպատակները, ինչպես նաև Հակակոռուպցիոն ռազմավարության միջոցառումների ծրագրի փոփոխություններին համահունչ՝ հստակեցվում են այլ ռազմավարական նպատակները ևս։

8) Հաշվի առնելով այլ ռազմավարական փաստաթղթերի հետ կրկնությունները՝ Հակակոռուպցիոն ռազմավարությունից հանվում են թվայնացմանը և հանրային կառավարման բարեփոխումներին առնչվող շուրջ 4 միջոցառում՝ դրանք ոլորտային ռազմավարական փաստաթղթերով արդեն իսկ նախատեսված լինելու և դրանց շրջանակում փաստացի իրականացվելու հանգամանքների հաշվառմամբ։

9) Նախագծում կատարվում են նաև տեխնիկական բնույթի մի շարք փոփոխություններ:

**4.Նախագծերի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Հաշվի առնելով, որ մի շարք միջոցառումներ հանվել են Հակակոռուպցիոն ռազմավարությունից, Նախագծերի ընդունմամբ Հայաստանի Հանրապետության պետական բյուջեում հնարավոր են նվազեցումներ։

**5. Նախագիծը մշակող մարմինը**

Նախագիծը մշակվել է Հայաստանի Հանրապետության արդարադատության նախարարության կողմից։

**6. Ակնկալվող արդյունքը**

Նախագծի ընդունման արդյունքում ակնկալվում է շտկել Հակակոռուպցիոն ռազմավարության մոնիթորինգի արդյունքում բացահայտված թերությունները և բացերը, ինչպես նաև սահմանել Հակակոռուպցիոն ռազմավարության մոնիթորինգի և գնահատման արդյունավետ համակարգ և բարձրացնել Հակակոռուպցիոն ռազմավարության միջոցառումների կատարման արդյունավետությունը, ապահովել միջազգային պարտավորությունների կատարումը:

1. <https://www.oecd.org/corruption/acn/OECD-ACN-Armenia-4th-Round-Monitoring-Report-July-2018-ENG.pdf>, էջ 24-27 [↑](#footnote-ref-2)
2. <https://www.unodc.org/documents/corruption/Publications/2015/National_Anti-Corruption_Strategies_-_A_Practical_Guide_for_Development_and_Implementation_E.pdf> , էջ 16, 31, 37, 42-50 [↑](#footnote-ref-3)
3. <https://www.unodc.org/documents/southeastasiaandpacific/2013/10/corruption/Kuala_Lumpur_Statement_on_Anti-Corruption_Strategies_Final_21-22_October_2013.pdf>; <https://transparency.am/files/statements/1548064401-49-259867.pdf> [↑](#footnote-ref-4)
4. <https://transparency.am/files/statements/1548064401-49-259867.pdf> [↑](#footnote-ref-5)
5. <http://rai-see.org/wp-content/uploads/2015/05/Methodology_on_Monitoring_2015.pdf> [↑](#footnote-ref-6)
6. <http://rai-see.org/wp-content/uploads/2015/05/Methodology_on_Monitoring_2015.pdf>, էջ 34-36 [↑](#footnote-ref-7)
7. <http://www.anti-corruption.org/wp-content/uploads/2017/04/RBAP-DG-2014-Anti-Corruption-Strategies.pdf> [↑](#footnote-ref-8)
8. <http://www.anti-corruption.org/wp-content/uploads/2017/04/RBAP-DG-2014-Anti-Corruption-Strategies.pdf>, էջ 26-27 [↑](#footnote-ref-9)
9. <https://www.cmi.no/publications/file/4171-how-to-monitor-and-evaluate-anti-corruption.pdf> , էջ 20-22, 28 [↑](#footnote-ref-10)
10. <http://documents1.worldbank.org/curated/en/129401593200074880/text/Monitoring-and-Evaluation-M-E-of-Anti-Corruption-Action-Plans.txt> [↑](#footnote-ref-11)
11. <https://www.matsne.gov.ge/ka/document/view/4674422?publication=0>, էջ 51-53 [↑](#footnote-ref-12)
12. <https://www.sprm.gov.my/images/1_BannerSlide/NACP/National-Anti-Corruption-Plan-2019-2023.pdf> ,pages 11, 16, 70, 72-76. [↑](#footnote-ref-13)
13. <http://lex.justice.md/viewdoc.php?action=view&view=doc&id=370789&lang=2> [↑](#footnote-ref-14)
14. <http://lex.justice.md/viewdoc.php?action=view&view=doc&id=370789&lang=2> [↑](#footnote-ref-15)
15. Վերոնշյալի համատեքստում հարկ է հավելել, որ Մոնիթորինգի շրջանակներում դիտարկվել է ոչ միայն Հակակոռուպցիոն ռազմավարության կատարումը, այլև միջոցառումներին առնչությամբ առկա միջազգային պարտավորությունների շրջանակը և դրանց կատարումը։ [↑](#footnote-ref-16)